b"\n_START_ARTICLE_\nDenis Fonvizin\n_START_SECTION_\nEl\xc3\xa4m\xc3\xa4\n_START_PARAGRAPH_\nFonvizin syntyi Moskovassa ja vietti siell\xc3\xa4 lapsuutensa. Kolmetoistavuotiaana h\xc3\xa4n p\xc3\xa4\xc3\xa4si opiskelemaan Pietarin yliopistoon. H\xc3\xa4n oli otettu koulutuksen tasosta ja opiskeli ahkerasti seuraavat kaksi vuotta. Nuori Fonvizin oli erityisen hyv\xc3\xa4 ven\xc3\xa4j\xc3\xa4n ja saksan kieliss\xc3\xa4. Pietarin yliopistossa h\xc3\xa4n n\xc3\xa4ki ensimm\xc3\xa4isen teatteriesityksens\xc3\xa4, ja sill\xc3\xa4 oli suuri vaikutus h\xc3\xa4neen. Fonvizin palasi Moskovaan jatkaen siell\xc3\xa4 opintojaan. H\xc3\xa4n opiskeli intensiivisesti ranskaa tiet\xc3\xa4en, ett\xc3\xa4 se oli kaikkien suurien dramaturgien, filosofien sek\xc3\xa4 kirjailijoiden kieli Euroopassa. Opinnoissa menestymisen johdosta h\xc3\xa4n sai yliopistolta paikan k\xc3\xa4\xc3\xa4nt\xc3\xa4j\xc3\xa4n\xc3\xa4, ja pian t\xc3\xa4m\xc3\xa4n j\xc3\xa4lkeen h\xc3\xa4nen ensimm\xc3\xa4inen n\xc3\xa4ytelm\xc3\xa4ns\xc3\xa4 julkaistiin._NEWLINE_Vuonna 1764 Fonvizin sai valmiiksi psykologisen komedian Korionin, joka on ven\xc3\xa4l\xc3\xa4inen muunnelma Jean-Baptiste-Louis Gressetin Sidneyst\xc3\xa4 (1745). Suoraan k\xc3\xa4\xc3\xa4nt\xc3\xa4misen sijaan Fonvizinin metodi oli asettaa n\xc3\xa4ytelm\xc3\xa4t ven\xc3\xa4l\xc3\xa4iseen yhteiskuntaan, johon yleis\xc3\xb6 saattoi samaistua. Vaikka Korion ei ollut Fonvizin originaali teos, vaan vapaa muunnelma Sidneyst\xc3\xa4, se oli hyv\xc3\xa4\xc3\xa4 harjoitusta imitoida ulkomaisia klassikoita ja samalla yhdist\xc3\xa4\xc3\xa4 ven\xc3\xa4l\xc3\xa4ist\xc3\xa4 yhteiskuntaa osaksi kirjallisuuden traditiota. Muita Fonvizin aikaisempia tuotoksia ovat mm. Kirje palvelijoilleni, Kirje Yamshchikoville ja Mielelleni. Suosituin h\xc3\xa4nen aikaisimmista originaaleista teoksistaan oli Kettusaarnaaja. Vuonna 1769 valmistui Fonvizin ensimm\xc3\xa4inen mestariteos Brigadir ja my\xc3\xb6hemmin valmistui Nedorosl'. N\xc3\xa4it\xc3\xa4 pidet\xc3\xa4\xc3\xa4n h\xc3\xa4nen suurimpina teoksinaan. _NEWLINE_Fonvizin sairasti viimeiset viisi vuotta el\xc3\xa4m\xc3\xa4st\xc3\xa4\xc3\xa4n. Terveydellisist\xc3\xa4 syist\xc3\xa4 Fonvizin ja h\xc3\xa4nen rikas vaimonsa tekiv\xc3\xa4t runsaasti matkoja Ranskaan Fonvizinin viimeisin\xc3\xa4 elinvuosina. H\xc3\xa4n kuoli Pietarissa 1.12.1792.\n_START_SECTION_\nSaavutukset\n_START_PARAGRAPH_\nDenis Fonvizin loi uuden suunnan satiirisille n\xc3\xa4ytelmille 1700-luvun Ven\xc3\xa4j\xc3\xa4ll\xc3\xa4. Aiemmin Ven\xc3\xa4j\xc3\xa4ll\xc3\xa4 toteutetut n\xc3\xa4ytelm\xc3\xa4t olivat suurimmaksi osaksi kopioita ranskalaisten ja muiden maiden suurien n\xc3\xa4ytelm\xc3\xa4kirjailijoiden teoksista. Dialogit, ymp\xc3\xa4rist\xc3\xb6 ja tyyli eiv\xc3\xa4t vastanneet ven\xc3\xa4l\xc3\xa4ist\xc3\xa4 yhteiskuntaa, mink\xc3\xa4 vuoksi n\xc3\xa4ytelm\xc3\xa4t tuntuivat teenn\xc3\xa4isilt\xc3\xa4. Fonvizin muokkasi n\xc3\xa4ytelm\xc3\xa4ns\xc3\xa4 klassisten periaatteiden mukaisesti, mutta k\xc3\xa4ytti ven\xc3\xa4l\xc3\xa4ist\xc3\xa4 milj\xc3\xb6\xc3\xb6t\xc3\xa4, henkil\xc3\xb6hahmoja ja dialogia. N\xc3\xa4ytelmill\xc3\xa4 oli suuri vaikutus Ven\xc3\xa4j\xc3\xa4n yhteiskuntaan."